Зэныбжьэгъугъэр я гъуазэу
«Спартак-Налшык» (Налшык) — «Анжи» (Мэхъэчкъалэ) — 1:1 (0:0). Налшык. «Спартак» стадион. Бадзэуэгъуэм и 16-м. ЦIыху 400 еплъащ.
Судьяхэр: Ермаков (Краснодар), Шустров (Крымск), Шипков (Белореченск).
«Спартак-Налшык»: Щоджэн, КIэдыкIуей (Шаваев, 68), Белоусов, Ольмезов, Тебэрды (Сындыку, 62), Хьэшыр, Салахетдинов, Машэжь, Дэхъу (Iэпщацэ, 46), Апажэ (Ашу, 66), Бацэ.
«Анжи»: Богатырёв, Ягъяев, Ханмурзаев, Вагабов (Исаев Ш., 80), Саидов, Абдулкадыров (Батырбеков, 75), Магомедов Р., Исаев М., Исалов (Абдуразаков, 46), Магомедов М. (Гусенгаджиев, 72), Агаларов Г. (Эльдарушев, 83).
Топхэр дагъэкIащ: Абдулкадыровым, 51 (0:1). Бацэм, 90+4 -пенальтикIэ (1:1).
Дагъуэ къыхуащIащ: Дэхъум, Агаларовым, Бацэм, КIэдыкIуейм. Ягьяевым, Исаев Ш., Исаев М., Богатырёвым, Ханмурзаевым.
Урысей Федерацэм футболымкIэ щекIуэкI зэхьэзэхуэхэм япкъ иткIэ «Спартак-Налшыкымрэ» «Анжи»-мрэ иужьу щызэхуэзар илъэсибл ипэкIэщ. Абы щыгъуэм тIури, уей-уей жрагъэIэу, премьер-лигэм щыджэгурт. Иджы етIуанэ дивизионым зэгъусэу къыщыхутащ, къэралым и футбол командэ нэхъыфIхэм щыхэта илъэсхэм зэтрагъэхьа щIыхуэм кIуэцIригъэхуауэ. Адыгэм ауэ жиIатэкъым: «Уи тепIэн еплъи, уи лъэр укъуэдий». ЛэжьапIэ къудей тэмэму здэщымыIэ, цIыхухэр зыхуей щыхуэмызэ Къэбэрдей-Балъкъэрымрэ Дагъыстэнымрэ, дауи, ядэхъуакъым къэралым и къалащхьэхэмрэ щIым и хъугъуэфIыгъуэхэм ириуэркъ олигарххэмрэ къыпащIэгъэува командэ лъэщхэм. Ахэр зыхэта «таурыхъым» и кIэухыр сыт хуэдэми хэт и дежкIи гурыIуэгъуэщ.
Нобэ «Спартак-Налшыкымрэ» «Анжи»-мрэ я тегъэщIапIэр я щIыпIэм къыщалъхуа, къыщыхъуа футболист щIалэхэрщ. IэмалыншагъэкIэ ахэр абы гъащIэм ирихулIащ, трагъэкIуэдэн мылъкур хуабжьу къазэремэщIэкIым къыхэкIыу. Къапщтэмэ, мы зэхьэзэхуэм зыхуагъэхьэзырын папщIэ налшыкдэсхэр зыщIыпIи кIуэфакъым. Уеблэмэ зэхуашэсу я базэм зыщагъэсэнуи Iэмал яIакъым, ирагъэшхын къудей зэрамыIэм папщIэ. Дагъыстэнхэм я Iуэхухэри нэхъ щIагъуэкъым. Мазэрэ ныкъуэрэ ипэкIэ премьер-лигэм хэта я командэ нэхъыщхьэр абы къыхагъэкIри, занщIэу етIуанэ дивизионым къагъэкIуащ, иджы щыджэгун хуея япэ гупым зэрыхэтын мылъку зэрамыIэр и щхьэусыгъуэу.
Зи гугъу тщIа лъэпощхьэпо псори щынэры- лъагъут вэсэмахуэ Налшык щекIуэкIа зэIущIэм. Нэхъ пасэу гугъуехьхэм пэщIэтын езыгъэжьа «Спартак-Налшыкым» хузэфIэкIащ зэхьэзэхуэ блэкIам и кIэух зэIущIэм хэта футболист псори къигъэнэн, нэгъуэщI командэхэм яхыхьа Мэшыкъуэ Ислъамрэ Гуэнгъэпщ Албэчрэ къищынэмыщIа. АрщхьэкIэ ахэр зыхъуэжа Апажэ Чэримрэ Бацэ Къантемыррэ я зэфIэкIхэри шэч къызытумыхьэнщ. «Анжи»-м зы футболисти къыхэнэжакъым иджыблагъэ премьер-лигэм зыкъыщызыгъэлъэгъуахэм ящыщу.
ЕтIуанэ дивизионым и «Ипщэ» гупым 2019 — 2020 гъэхэм щекIуэкI зэхьэзэхуэм и пэщIэдзэ зэIущIэм зэрыпэплъам и щыхьэту «Спартак-Налшыкым» ебгъэрыкIуэныгъэ лъэщхэмкIэ иригъэжьащ. Премьер-лигэм и зэхэтыкIэр иджыри зыщымыгъупща хьэщIэхэри къикIуэтынутэкъым. АрщхьэкIэ джэгум кърикIуэнур хэт ищIэнт, мэхъэчкъалэдэсхэм я гъуащхьэтет Богатырё-вым и Iэзагъ лъагэр мыхъуатэмэ. Ауэ абыи зыри хуещIакъым, зэIущIэм къыщIагъуа дакъикъэхэр щиухым ди щIалэхэм къалэжьа пенальтир Бацэ Къантемыр щигъэзащIэм. Апхуэдэ щIыкIэкIэ лъэныкъуэхэр мамыру зэбгъэдэкIыжащ, загъэпсэхуу къихьэжа иужькIэ хьэщIэхэм топ къытхудагъэкIам жэуап игъуэтати.
Гуапэт стадионым къекIуэлIахэми уакIэлъыплъыну. Лэжьэгъуэ махуэу щыт пэтми, ахэр мащIэтэкъым. «Анжи»-м дэщIыгъуу Мэхъэчкъалэ къикIахэри зэпIэзэрытт икIи зэIущIэм еплъыну къэкIуа хэгъэрейхэм зы жьэу «Сэлам алейкум!» жаIэурэ къыщрагъэблагъэкIэ, езыхэми макъ лъэщхэмкIэ «Алейкум ас саламыр» къыпадзыжырт. Ди лъэпкъхэм я зэхуаку дэлъ зэныбжьэгъугъэм ар и щыхьэт нэсщ.
2019-2020 гъэхэм я зэхьэзэхуэр языныкъуэ командэхэм гугъуу ирагъэжьащ. Къапщтэмэ, къалэнышхуэхэр зыхуэзыгъэувыжу, нэхъапэм ехъулIэныгъэхэр къыхуэзыхьа цIэр къэзыщтэжа Владикавказ и «Ала-ния»-р и стадионым щыхагъэщIащ. БлэкIа зэпеуэр иухыхукIэ пашэныгъэм щIэбэна Краснодар и «Уро- жай»-м «Волгарь»-р Астрахань къыщытекIуащ. ЗэрамыIэжрэ илъэс куэд дэкIауэ Къэрэшей-Шэрджэсым къыщызэрагъэпэщыжа профессионал футбол командэми бжыгъэшхуэкIэ Ставрополь щригъэхьащ.
Иджы фыщыдгъэгъуэзэнщ етIуанэ дивизионым и «Ипщэ» гупым щыщIэзыдза зэхьэзэхуэм и пэщIэ дзэ джэгугъуэм кърикIуа бжыгъэхэм: «Алания» (Владикавказ) — «Легион-Динамо» (Мэхъэчкъалэ) — 0:1, «Черноморец» (Новороссийск) — СКА (Дон Iус Ростов) — 0:1,«Краснодар-3» (Краснодар) — «Биолог-Новокубанск» (Прогресс) — 1:1,«Волгарь» (Астрахань) — «Урожай» (Краснодар) — 2:0,«Мэшыкъуэ-КМВ» (Псыхуабэ) — «Дружба» (Мейкъуапэ) — 0:1,«Мэхъэчкъалэ» (Мэхъэчкъалэ) — «Спартак» (Владикавказ) — 1:0,«Динамо-Ставрополь» (Ставрополь) — «Интер» (Черкесск) — 3:0.
Жыласэ Заурбэч.
